P6_TA(2005)0134

Ντόπινγκ στον αθλητισμό

Ψήφισμα του Ευρωπαϊκού Κοινοβουλίου σχετικά με την καταπολέμηση της χρήσης απαγορευμένων ουσιών (ντόπινγκ) στον αθλητισμό

Το Ευρωπαϊκό Κοινοβούλιο,

- έχοντας υπόψη την προσαρτημένη στη Συνθήκη του Άμστερνταμ Δήλωση αριθ. 29 για τον αθλητισμό και το άρθρο ΙΙΙ-282 της Συνθήκης για τη θέσπιση Συντάγματος της Ευρώπης,

- έχοντας υπόψη το ψήφισμά του της 7ης Σεπτεμβρίου 2000 επί της ανακοίνωσης της Επιτροπής για ένα σχέδιο κοινοτικής στήριξης για την καταπολέμηση του ντόπινγκ στον αθλητισμό [1],

- έχοντας υπόψη τα συμπεράσματα της συνεδρίασης του Συμβουλίου και των εκπροσώπων των κυβερνήσεων των κρατών μελών στις 4 Δεκεμβρίου 2000 για την καταπολέμηση του ντόπινγκ [2],

- έχοντας υπόψη το ψήφισμά του της 7ης Σεπτεμβρίου 2000 επί της έκθεσης της Επιτροπής προς το Ευρωπαϊκό Συμβούλιο με στόχο τη διαφύλαξη των σημερινών δομών του αθλητισμού και τη διατήρηση της κοινωνικής λειτουργίας του στο κοινοτικό πλαίσιο — έκθεση του Ελσίνκι για τον αθλητισμό [3],

- έχοντας υπόψη τον παγκόσμιο Κώδικα Αντι-ντόπινγκ που εγκρίθηκε στην Κοπεγχάγη στις 5 Μαρτίου 2003,

- έχοντας υπόψη τη δημόσια ακρόαση της Επιτροπής Πολιτισμού και Παιδείας στις 29 Νοεμβρίου 2004 για τη "χρήση φαρμακευτικών ουσιών στον αθλητισμό: ένα εμπόδιο στο ιδεώδες του αθλητισμού",

- έχοντας υπόψη το άρθρο 108, παράγραφος 5, του Κανονισμού του,

A. λαμβάνοντας υπόψη ότι ο αριθμός των περιπτώσεων ντόπινγκ κατά τους Ολυμπιακούς Αγώνες της Αθήνας κατέδειξε και πάλι ότι η χρήση απαγορευμένων ουσιών στον αθλητισμό αποτελεί, δυστυχώς, μια πραγματικότητα που πρέπει να καταπολεμηθεί,

Β. λαμβάνοντας υπόψη το γεγονός ότι η δημόσια υγεία και η προστασία των ανηλίκων αποτελούν προτεραιότητες της Ευρωπαϊκής Ένωσης,

Γ. λαμβάνοντας υπόψη ότι η χρήση απαγορευμένων ουσιών αποτελεί ουσιαστικό πρόβλημα δημόσιας υγείας στο οποίο εμπλέκονται όλοι όσοι ασχολούνται με τον αθλητισμό, συμπεριλαμβανομένων των νέων και των ερασιτεχνών που βρίσκουν απαγορευμένες ουσίες, για παράδειγμα, στα γυμναστήρια και, ολοένα και περισσότερο, μέσω του Διαδικτύου,

Δ. λαμβάνοντας υπόψη ότι μετά την επιτυχία του Ευρωπαϊκού Έτους της Εκπαίδευσης μέσω του Αθλητισμού πρέπει να ακολουθήσει η ανάληψη δράσης από την Ευρωπαϊκή Ένωση για την αντιμετώπιση του ντόπινγκ στον αθλητισμό,

Ε. λαμβάνοντας υπόψη ότι η Συνθήκη για τη θέσπιση Συντάγματος της Ευρώπης παρέχει την κατάλληλη νομική βάση για το σχεδιασμό και την εφαρμογή κοινοτικής δράσης στον τομέα του αθλητισμού,

ΣΤ. λαμβάνοντας υπόψη ότι ασκούνται αυξανόμενες πιέσεις στους αθλητές που αντιμετωπίζουν εξαντλητικές απαιτήσεις, οικονομικές δεσμεύσεις και πιέσεις από τα μέσα ενημέρωσης·

1. τονίζει το γεγονός ότι η χρήση χημικών ουσιών για τη βελτίωση των επιδόσεων αντίκειται στις αξίες του αθλητισμού ως κοινωνικής, πολιτιστικής και εκπαιδευτικής δραστηριότητας·

2. σημειώνει ότι, μολονότι η χρήση φαρμακευτικών ουσιών αποτελεί φαινόμενο που συναντάται σε όλη την ιστορία του αθλητισμού, το ντόπινγκ έχει πάρει σήμερα μια νέα και πιο επικίνδυνη μορφή με τη χρήση ουσιών όπως οι αυξητικές ορμόνες και η ερυθροποιητίνη, και με πρακτικές όπως η μετάγγιση αίματος·

3. εκφράζει την ανησυχία του για τη σωματική και ψυχολογική υγεία των επαγγελματιών και των ερασιτεχνών αθλητών·

4. επισημαίνει την σημασία της καθιέρωσης ανεξάρτητης και διαχρονικής ιατρικής παρακολούθησης·

5. καλεί την Επιτροπή να αναλάβει δράση για να εξασφαλισθεί ότι τα εξωτερικά σύνορα της Ευρωπαϊκής Ένωσης ελέγχονται αποτελεσματικά και για να καταπολεμηθεί το λαθρεμπόριο παράνομων ουσιών·

6. καλεί την Επιτροπή να εφαρμόσει αποτελεσματική και ολοκληρωμένη πολιτική σε όλους τους σχετικούς τομείς, όπως δημόσιας υγείας, πρόληψης, εκπαίδευσης και φαρμακευτικής έρευνας·

7. καλεί την Επιτροπή να υποστηρίξει μία μόνιμη εκστρατεία ενημέρωσης με στόχο τη δημιουργία αποτελεσματικής πολιτικής πρόληψης·

8. καλεί τα κράτη μέλη από κοινού με την Επιτροπή να εντατικοποιήσουν τη συνεργασία τους με τον Παγκόσμιο Οργανισμό κατά του Ντόπινγκ (WADA), το Συμβούλιο της Ευρώπης και την Παγκόσμια Οργάνωση Υγείας (ΠΟΥ), ούτως ώστε η Ευρωπαϊκή Ένωση να μπορέσει να δράσει αποτελεσματικά στον τομέα της πρόληψης και του ελέγχου του ντόπινγκ·

9. καλεί την Επιτροπή να φροντίσει ώστε στη διαδικασία λήψης αποφάσεων σχετικά με το ντόπινγκ να συμμετέχουν όλοι οι εμπλεκόμενοι με τον αθλητισμό φορείς, με στόχο την αποτελεσματική καταπολέμηση του προβλήματος και την προώθηση μιας "καθαρής" εικόνας του αθλητισμού και της φυσικής άσκησης·

10. καλεί την Επιτροπή να ενθαρρύνει το συντονισμό μεταξύ των κρατών μελών για την ανάπτυξη κοινών αποτελεσματικών μεθόδων ελέγχου και πιστοποίησης της χρησιμοποίησης χημικών ουσιών και ενώσεων στα γυμναστήρια και τα κέντρα αθλητισμού όπου συχνάζουν ιδιαίτερα νέοι·

11. καλεί την Επιτροπή να προτείνει, στο Έβδομο Πρόγραμμα Πλαίσιο, περαιτέρω δράσεις έρευνας για την εξεύρεση διαφόρων μεθόδων ανακάλυψης και ελέγχου του ντόπινγκ·

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών και των υποψηφίων χωρών, στις εθνικές και διεθνείς αθλητικές ομοσπονδίες, την FEI (Διεθνή Ομοσπονδία Ιππικών Αθλημάτων), καθώς και στο Συμβούλιο της Ευρώπης, τη Διεθνή Ολυμπιακή Επιτροπή και την WADA.

[1] EE C 135 της 7.5.2001, σ. 270.

[2] EE C 356 της 12.12.2000, σ. 1.

[3] EE C 135 της 7.5.2001, σ. 274.

--------------------------------------------------